Document ID: 32014D0504

KOMISIJAS ĪSTENOŠANAS LĒMUMS
(2014. gada 25. jūlijs),
ar kuru Eiropas Parlamenta un Padomes Lēmumu Nr. 1082/2013/ES īsteno attiecībā uz veidnēm, kas jāizmanto, sniedzot informāciju par sagatavotības un reaģēšanas plānošanu saistībā ar nopietniem pārrobežu veselības apdraudējumiem
(izziņots ar dokumenta numuru C(2014) 5180)
(Dokuments attiecas uz EEZ)
(2014/504/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2013. gada 22. oktobra Lēmumu Nr. 1082/2013/ES par nopietniem pārrobežu veselības apdraudējumiem un ar ko atceļ Lēmumu Nr. 2119/98/EK (1), un jo īpaši tā 4. panta 6. punktu,
tā kā:
(1)
Lēmumā Nr. 1082/2013/ES noteikti mehānismi un struktūras, kas paredzēti, lai koordinētu reaģēšanu uz nopietniem pārrobežu veselības apdraudējumiem, tostarp sagatavotības un reaģēšanas plānošana.
(2)
Saskaņā ar Lēmuma Nr. 1082/2013/ES 4. panta 1. punktu dalībvalstis un Komisija apspriežas Veselības drošības komitejā (VDK) par sagatavotības un reaģēšanas plānošanu, lai apmainītos ar paraugpraksi un pieredzi, veicinātu valsts sagatavotības plānošanas savstarpējo izmantojamību, pievērstos starpnozaru dimensijai Savienības līmenī un atbalstītu pamatspējas prasību īstenošanu attiecībā uz uzraudzību un reaģēšanu saskaņā ar Starptautiskajiem veselības aizsardzības noteikumiem (2005) (SVAN).
(3)
Lēmuma Nr. 1082/2013/ES 4. panta 2. punktā noteikta informācija, kas jāsniedz par sagatavotības un reaģēšanas plānošanu valsts līmenī, un ir noteikts, ka dalībvalstis šo informāciju iesniedz Komisijai līdz 2014. gada 7. novembrim un pēc tam ik pēc trīs gadiem.
(4)
Saskaņā ar Lēmuma Nr. 1082/2013/ES 4. panta 3. punktu dalībvalstīm jāinformē Komisija par valsts sagatavotības un reaģēšanas plānošanas būtisku pārskatīšanu.
(5)
Saskaņā ar Lēmuma Nr. 1082/2013/ES 4. panta 5. punktu Komisija analizē informāciju, kas saņemta no dalībvalstīm saskaņā ar 4. panta 2. un 3. punktu, un sagatavo kopsavilkumu vai tematisko progresa ziņojumu. 4. panta 1. punkta īstenošanas nolūkā Komisijai savlaicīgi ir jāsāk diskusija VDK un vajadzības gadījumā jāpamatojas uz šo ziņojumu.
(6)
Saskaņā ar Lēmuma Nr. 1082/2013/ES 4. panta 6. punktu Komisijai, izmantojot īstenošanas aktus, jāpieņem veidnes, kas dalībvalstīm jāizmanto, sniedzot informāciju par to sagatavotības un reaģēšanas plānošanu, kā minēts 4. panta 2. un 3. punktā, lai nodrošinātu informācijas atbilstību mērķiem, kas noteikti 4. panta 1. punktā, un tās salīdzināmību.
(7)
Lai izvairītos no divkāršas ziņošanas, informācija, ko dalībvalstis jau ir sniegušas Pasaules Veselības organizācijai (PVO) par pamatspēju īstenošanu attiecībā uz sagatavotības un reaģēšanas plānošanu, būtu jāizmanto ziņošanai saskaņā ar Lēmuma Nr. 1082/2013/ES 4. panta 2. punkta a) apakšpunktu.
(8)
Šajā lēmumā paredzētie pasākumi ir saskaņā ar Nopietnu pārrobežu veselības apdraudējumu komitejas atzinumu,
IR PIEŅĒMUSI ŠO LĒMUMU.
1. pants
Šā lēmuma pielikumā ir noteikta veidne, kas dalībvalstīm jāizmanto, sniedzot informāciju par to sagatavotības un reaģēšanas plānošanu saistībā ar nopietniem pārrobežu veselības apdraudējumiem atbilstīgi Lēmuma Nr. 1082/2013/ES 4. panta 2. un 3. punktam.
2. pants
Šis lēmums ir adresēts dalībvalstīm.
Briselē, 2014. gada 25. jūlijā

Labels: 12
5
0